מסכת כתובות דף קי עמוד ב

ת"ר: לעולם ידור אדם בא"י אפי' בעיר שרובה עובדי כוכבים, ואל ידור בחו"ל ואפילו בעיר שרובה ישראל, שכל הדר בארץ ישראל - דומה כמי שיש לו אלוה, וכל הדר בחוצה לארץ.. - כאילו עובד עבודת כוכבים; וכן בדוד הוא אומר: כי גרשוני היום מהסתפח בנחלת ה' לאמר לך עבוד אלהים אחרים, וכי מי אמר לו לדוד לך עבוד אלהים אחרים? אלא לומר לך: כל הדר בחו"ל - כאילו עובד עבודת כוכבים. ר' זירא הוה קמשתמיט מיניה דרב יהודה, דבעא למיסק לארץ ישראל, דאמר רב יהודה: כל העולה מבבל לארץ ישראל עובר בעשה, שנאמר: דף קיא עמוד א

בבלה יובאו ושמה יהיו עד יום פקדי אותם נאם ה'. ורבי זירא? ההוא בכלי שרת כתיב. ורב יהודה? כתיב קרא אחרינא: השבעתי אתכם בנות ירושלים בצבאות או באילות השדה"... אמר רב יהודה אמר שמואל: כשם שאסור לצאת מארץ ישראל לבבל, כך אסור לצאת מבבל לשאר ארצות. רבה ורב יוסף דאמרי תרוייהו: אפילו מפומבדיתא לבי כובי.

**מגורים בארץ ישראל ובבבל**

1. **הדר בחוץ לארץ**  ניסוח דומה לסוגייתנו מצאנו במסכת עבודה זרה:

"תניא, רבי ישמעאל אומר: ישראל שבחוצה לארץ עובדי עבודת כוכבים בטהרה הן, כיצד? עובד כוכבים שעשה משתה לבנו וזימן כל היהודים שבעירו, אף על פי שאוכלין משלהן ושותין משלהן ושמש שלהן עומד לפניהם, מעלה עליהם הכתוב כאילו אכלו מזבחי מתים, שנאמר: וקרא לך ואכלת מזבחו[[1]](#footnote-1)". תיאור זה מזכיר מעט את סעודת אחשוורוש. לכאורה זהו פגם בחירי, ואולי ניתן להימנע ממנו גם בחוץ לארץ, אולם קשה להבין מדוע נקרא הדבר 'בטהרה'. הנימוקי יוסף מנסה לבאר שם: "כלומר בלא שום כונה, ואינם שמים על לב, **וכסבורין** לעשות הדבר בהיתר". אולם המקובלים הרחיבו אמירה זו, ושמץ עבודה זרה דבק בכל ישראל היושב בחו"ל אף אם הוא אנוס גמור וכל מעשיו לשם שמים:

"התפלה מתעורר וגורם יחוד השם למעלה... התפלה נעשית עטרה, כי ארץ הקדושה היא ארץ אשר ה' דורש חלק ה'. אבל **דבר זה לא שייך בחוץ לארץ** שהיא ארץ העמים תחת ממשלת השרים[[2]](#footnote-2), ומה חשק יהיה להקדוש ברוך הוא בתפלתם לעשות חבור למעלה, כי אז **יתערב זר בתוכו** שהוא השר החיצוני אשר תחתיו יושב המתפלל. על כן זאת העצה היעוצה לשלוח התפלה לארץ ישראל, ומשם לירושלים, ומירושלים לבית המקדש, ומבית המקדש למקום קודש קדשים, ומשם לשער השמים כמו שאמרו רבותינו ז"ל (ברכות ל א**). וזהו ענין ישראל שבחוץ לארץ עובדי עבודה זרה בטהרה הן**, כי בעונותינו הרבים הם יושבים תחת רשות השרים שהם אלהי העמים עבודה זרה, אבל לבן של ישראל לשמים[[3]](#footnote-3)". המהר"ל כאן הרחיב זאת מתפילה לכל תחומי החיים:

"כי נקרא הש"י אלקי הארץ, וכדכתיב (יחזקאל ל"ו) ומארצו יצאו שנקרא א"י ארצו, ושאר ארצות נתן לשרים הממונים עליהם, **וכאשר הוא דר בח"ל כאלו עובד ע"ז הוא הכח הממונה על הארץ אשר הוא דר שם, וכאלו מקבלו אותו באלוה ואדון**, ולכך נחשב כאלו עובד ע"ז כאשר נמסר תחת רשותו, ודבר זה נחשב עבודה לו[[4]](#footnote-4)".

1. **הראייה מדוד**

יש לתמוה, שראיית הגמרא שהדר בחוץ לארץ אין לו אלוה, היא מדוד שנמלט לארץ פלישתים: (יא) וַיָּ֣קָם דָּוִ֔ד וַיִּבְרַ֥ח בַּיּוֹם־הַה֖וּא מִפְּנֵ֣י שָׁא֑וּל וַיָּבֹ֕א אֶל־אָכִ֖ישׁ מֶ֥לֶךְ גַּֽת[[5]](#footnote-5)". אולם אזור זה וודאי כלול בארץ הקודש, כפי שעולה בבירור מדברי הקב"ה ליצחק:

1. וַיְהִ֤י רָעָב֙ בָּאָ֔רֶץ מִלְּבַד֙ הָרָעָ֣ב הָרִאשׁ֔וֹן אֲשֶׁ֥ר הָיָ֖ה בִּימֵ֣י אַבְרָהָ֑ם וַיֵּ֧לֶךְ יִצְחָ֛ק אֶל־אֲבִימֶ֥לֶךְ מֶֽלֶךְ־פְּלִשְׁתִּ֖ים גְּרָֽרָה: (ב) וַיֵּרָ֤א אֵלָיו֙ ה' וַיֹּ֖אמֶר אַל־תֵּרֵ֣ד מִצְרָ֑יְמָה שְׁכֹ֣ן בָּאָ֔רֶץ אֲשֶׁ֖ר אֹמַ֥ר אֵלֶֽיךָ: (ג) גּ֚וּר בָּאָ֣רֶץ הַזֹּ֔את... (ו) וַיֵּ֥שֶׁב יִצְחָ֖ק בִּגְרָֽר[[6]](#footnote-6)". נראה, כי מכאן ראייה גדולה לדברי הרמב"ן:

"שנצטוינו לרשת הארץ.. **ולא נעזבה ביד זולתינו** מן האומות או לשממה.. המצוה שהחכמים מפליגין בה והיא דירת ארץ ישראל עד שאמרו.. שכל היוצא ממנה ודר בחוצה לארץ יהא בעיניך כעובד עבודה זרה שנאמר כי גרשוני היום מהסתפח בנחלת ה' לאמר לך עבוד אלהים אחרים..הכל הוא ממצות עשה הזה שנצטוינו לרשת הארץ ולשבת בה[[7]](#footnote-7)". דהיינו, חלק מן המצווה היא 'לרשת', ליצור בעלות ישראלית. כשדוד נאלץ לחסות תחת שלטון פלישתי, אפילו בתחומי ארץ ישראל, הרי שיש בכך פחיתות מדרגה.

1. **התמיהות על שיטת רב יהודה**

נחלקו רבי זירא ורב יהודה בשאלה האם מותר לעלות מבבל לארץ ישראל. רב יהודה הביא כראייה את הפסוקים הבאים: (כא) כִּ֣י כֹ֥ה אָמַ֛ר ה' צְבָא֖וֹת אֱלֹהֵ֣י יִשְׂרָאֵ֑ל ע**ַל־הַכֵּלִ֗ים** הַנּֽוֹתָרִים֙ בֵּ֣ית ה' וּבֵ֥ית מֶֽלֶךְ־יְהוּדָ֖ה וִירוּשָׁלִָֽם:(כב) בָּבֶ֥לָה יוּבָ֖אוּ וְשָׁ֣מָּה יִֽהְי֑וּ עַ֠ד י֣וֹם פָּקְדִ֤י אֹתָם֙ נְאֻם־ה' וְהַֽעֲלִיתִים֙ וַהֲשִׁ֣יבֹתִ֔ים אֶל־הַמָּק֖וֹם הַזֶּֽה[[8]](#footnote-8)". מבט חטוף בכתובים משכנע בצדקת הסברו של רבי זירא, מדובר על כלי השרת ולא על אנשים. דברי רב יהודה היוו מקור להסבר בעל מגילת אסתר, מדוע לא מנה הרמב"ם את מצוות יישוב הארץ כחלק מתרי"ג מצוות:

"עוד ראיה שאין בו מצוה ממה שאמרו ג"כ התם כל העולה מבבל לא"י עובר בעשה שנאמר בבלה יובאו ושמה יהיו, ואם היה מצוה בדירת א"י בכל הזמנים איך יבא נביא אחר משה לסתור את דבריו והא אין נביא רשאי לחדש דבר מעתה וכ"ש לסתור[[9]](#footnote-9)". אולם דברים אלו פלא הם, שמודה בעל מגילת אסתר שהמצווה הייתה ועתידה לחזור, ודרך הרמב"ם למנות מצוות כאלו. יתר על כן, הרמב"ם פוסק השלכות של המצווה, כגון זו הפותחת את פרקנו: "מחוצה לארץ לארץ ישראל כופין לעלות[[10]](#footnote-10)".

אם כן, יש לתמוה על דברי רב יהודה[[11]](#footnote-11):

1.כיצד הוא מבטל דברי משנה מפני דרשת פסוקים בנביא?

1. כיצד הוא מביא פסוקים הדנים בכלים, לגבי אנשים[[12]](#footnote-12)?
2. "אף על גב דהאי קרא בגלות ראשון כתיב, י"ל דבגלות שני נמי קפיד קרא[[13]](#footnote-13)".

האם לדעת רב יהודה עזרא וחבריו שבי ציון, שעלו אחרי דברי ירמיהו ביצעו עבירה[[14]](#footnote-14)?

1. מדוע קיים איסור מיוחד בעלייה מבבל דווקא?
2. **היחס בין איסורי היציאה מבבל**

בשם שמואל הביא רב יהודה איסור לצאת מבבל לכל הארצות. על כך לא חלק רבי זירא. מכל מקום, שמואל לא אמר ש'עובר בעשה'. בפשטות מדובר באיסור לזמנו. רש"י[[15]](#footnote-15) מבאר:

"לפי שיש שם ישיבות המרביצות תורה תמיד". לפי זה, מדובר בהלכה המשתנה לפי הזמן והמקום. אכן כותב המאירי: "כשם שאסור לצאת מארץ ישראל לחוצה לארץ כך אסור לצאת מבבל לשאר ארצות **שכל מקום שחכמה ויראת חטא מצויין שם דינו כארץ ישראל** וכמו שאמרו כל הדר בבבל כאלו דר בארץ ישראל. שסתם חוצה לארץ אין חכמה ויראת חטא מצויין בה לישראל לרוב הצרות ועול הגליות שסובלים שם, אלא אם כן על ידי עמל גדול וצער גלגול סבל הצרות וההתיאש מהם לעבודת השם לשרידים אשר ה' קורא וסתם ארץ ישראל חכמה ויראת חטא מצויין בה עד שמתוכם משיגים כבוד בוראם וזוכים ליהנות מזיו השכינה".

"בעל ספר דרישת ציון[[16]](#footnote-16) מחדש שאף האיסור לעלות מבבל לארץ ישראל,, שמקורו בפסוק בירמיה, הוא מחמת הסברה הזו, שעשה של תלמוד תורה דוחה את העשה של ישיבת הארץ. בדרך זו הוא מבאר, שהנביא לא עקר מצווה מן התורה ורק אמר זאת כהוראת שעה בגלות של בית ראשון, מפני שבבבל היו חכמי התורה, ורב יהודה מבין שבזמן גלות בית שני **חזר** האיסור, מפני שהישיבות הגדולות היו בבבל[[17]](#footnote-17)".

לולי דמסתפינא, הייתי אומר שלפחות לפי המסקנה 'קרא אחרינא כתיב', רב יהודה השתמש בפסוק כעין אסמכתא[[18]](#footnote-18), ולא התכוון שמשמעות הפסוק היא לאסור. המהרי"ט בסוגייתנו סייג את האיסור:

"נראה לי דבבל היינו שם מזמן בית ראשון דלא אשכחן שגלו לבבל בחרבן שני... **היה להם לעלות בזמן עזרא ולא עלו,** כדאמר ליה ריש לקיש לרבה בר חנה: 'אלהא סנינא לכו', ומכיון שלא עלו- עדיין הם באזהרה זו. אבל אם הלכו שם מ**אותם שעלו- אינם במשמע שלא יצאו"**. מכאן הדרך אינה רחוקה, להבין את האיסור כעונש: "אחרי שהם נתרשלו בימי עזרא ולא רצו לשוב כי לא חשבו זאת לפקידה גמורה ש**צריכים** לישב שם כפי נבואת הנביא עד פקידה האחרונה, אבל בני מדינות הללו שהם מגולי טיטוס שנגלו מא"י עם שאר בני הארצות אינם בכלל זה, והוא מצוה גדולה, ונראה שגם בני בבל שעלו לא"י בעוד הביהמ"ק קיים בבית השני כשגלו אח"כ מא"י לאלו הארצות אינם בכלל זה.. ובפרט עתה שראינו התשוקה הגדולה הן **באנשים פחותי ערך** הן בבינונים הן בישרים בלבותם **קרוב לודאי שנתנוצץ רוח הגאולה** אשרי חלקו שהוא ממזכה רבים[[19]](#footnote-19)". אפשרות נוספת, שמציע הרב מימון[[20]](#footnote-20) היא לראות בפסק של רב יהודה התייחסות נקודתית לבעיה שהודיעו לו עליה: "ר' אביתר... שלח ליה **לרב יהודה**: בני אדם העולין משם לכאן הן קיימו בעצמן ויתנו (את) הילד בזונה והילדה מכרו ביין וישתו[[21]](#footnote-21)". מבאר שם רש"י: "שהיו משתהין בא"י ומניחין נשותיהן עגונות ובטלים מפריה ורביה שנקל בעיניהם ילדים וילדות". וזאת רצה רב יהודה למנוע.

הרב קוק מבאר, שעידן הגלות מתרכז ב"בסיס של קדושת התורה". רק כשתשוב לאומה "הכרתה בעצמיותה.. תוכל לשוב אל מכונה ולארצה... וכאשר כלי השרת אינם ראויים לתעודתם כי אם בהיות כללות בית המקדש.. על מכונו- כן האישים הפרטיים[[22]](#footnote-22)" למרות שהם עצמם כבר שלמים, אין להם לעלות עדיין, כי הדבר עלול להשכיח את הצורך בהשלמת התיקון הכללי.

1. **שיטת הרמב"ם**

הרמב"ם פוסק: "כשם שאסור לצאת מהארץ לחוצה לארץ, כך אסור לצאת מבבל לשאר הארצות, שנאמר בבלה יובאו ושמה יהיו[[23]](#footnote-23)". הוא מביא את ההלכה של שמואל ולא של רב יהודה. מאידך, כמקור הוא מביא את הפסוק בירמיהו, כדרשתו של רב יהודה. הכסף משנה סבור שאכן כוונתו לפסוק את שתי ההלכות:

"רבינו כתב המימרא דאסור לצאת מבבל לשאר ארצות- **ואף א"י בכלל**".

הלחם משנה תמה: "אי טעמא דאסור לצאת מבבל לשאר ארצות הוי משום בבלה יובאו כדקאמר רבינו- למה לא אמר לעיל כל היוצא מבבל עובר בעשה סתם.. דמשמע דלשאר ארצות לא? וכי תימא לרבותא נקטיה דאפילו לא"י עובר וכל שכן לשאר ארצות, א"כ למה הוצרך תו למימרא לומר דאסור לצאת מבבל לשאר ארצות. ועוד מאי **כשם** שאסור לצאת? דלפירוש רש"י ז"ל ניחא, דכיון דבבל קדושה מחמת התורה אשר בה כא"י, כי היכי דמא"י אסור לצאת מפני קדושתה גם מבבל אסור לצאת מפני קדושתה. אבל לפירוש רבינו קשה, דאין הטעם לאיסור יציאה מבבל מפני הקדושה אלא מפני דאמר קרא בבלה יובאו".

ר' חיים הלוי מבאר שהדבר תלוי בשאלה האם קדושה ראשונה קדשה לעתיד לבוא:

"1.בגלות ראשון בטלה קדושת הארץ ולא היה על היחיד מצות ישוב הארץ, ובאה העשה מקבלה שלא ישובו מבבל.

2. ור"י דסובר דעשה זה קאי גם על גלות שני דיליף גלות שני מראשון, צריך לומר דס"ל דגם בגלות שני בטלה קדושת הארץ, או דסובר דגם בגלות ראשון לא בטלה, ואף דהיה על היחיד מצות ישוב חידשה הקבלה דלא ישוב מבבל ולכן גם גלות שני שוה בדין זה.

3. אבל אם נימא דבגלות ראשון בטלה קדושת הארץ ובגלות שני לא בטלה, איך נילף גלות שני מראשון אחרי דיש עליו המצוה של ישוב הארץ, ולכן הרמב"ם דפסק (פ"ו מהל' בית הבחירה הט"ז) דבגלות ראשון בטלה קדושת הארץ.. אבל בגלות שני לא בטלה- א"כ תו ליכא למילף גלות שני מראשון... דבגלות ראשון לא היה כלל קדושת הארץ והיתה א"י שוה לשאר ארצות, אבל בגלות שני בע"כ דהעשה קאי רק על שאר ארצות ולא על א"י". בפאת השולחן[[24]](#footnote-24) מציע, שדברי רב יהודה נדחו מפני הפסק של הכול מעלים, ועל פי המעשים של האמוראים שעלו בניגוד לדעת רב יהודה. הנימוק בפסוק בנוי כנראה על גרסה שונה בגמרא, מכל מקום

"שתי המימרות חלוקות זו על זו, ולכן נאמרו באופן נפרד. רב יהודה עצמו מבין מהפסוק שהעולה מבבל לא"י עובר בעשה, אבל שמואל סובר שמהפסוק יש ללמוד שאסור לצאת מבבל לשאר ארצות, אבל אין איסור לעלות לא"י. מלבד זה הוא מדייק מדברי שמואל, שנוקט שאסור לצאת, ואינו כותב ש'עובר בעשה', שלדעתו זהו רק איסור מדרבנן שעשו לו אסמכתא מהפסוק[[25]](#footnote-25)".

לדעת הרב ישראלי[[26]](#footnote-26), הרמב"ם פסק כדברי שמואל, לאסור מעבר מבבל לשאר ארצות, ולא כדברי רב יהודה.

1. מסכת עבודה זרה דף ח עמוד א. [↑](#footnote-ref-1)
2. יסוד זה בואר כבר בדברי הרמב"ן (ויקרא פרק יח פסוק כה):

   "השם הנכבד יתברך אלהי האלהים בכל העולם ואלהי ארץ ישראל שהיא נחלת ה', וזהו טעם וזנה אחרי אלהי נכר הארץ (דברים לא טז), כי האלוהות נכרים בארץ השם ובנחלתו.. ובספרי (האזינו שטו) ואין עמו אל נכר (דברים לב יב), שלא תהא רשות לאחד משרי האומות לבא לשלוט בכם, כענין שנאמר ואני יוצא והנה שר יון וגו'. והוא מאמרם: **כל הדר בחוצה לארץ דומה כמי שאין לו אלוה".** [↑](#footnote-ref-2)
3. של"ה פרשת ויצא תורה אור. [↑](#footnote-ref-3)
4. בשו"ת אבני נזר (יורה דעה סימן תנד אות יח) מציע הרחבה מרתקת:

   "אם ידור אדם בא"י ואין לו שם שום מצב פרנסה רק הנשלח לו מחו"ל ועדיין **השפעת מזונותיו ע"י השר שמחו"ל.** מה זו ישיבת א"י!?". [↑](#footnote-ref-4)
5. שמואל א פרק כא. [↑](#footnote-ref-5)
6. בראשית פרק כו. [↑](#footnote-ref-6)
7. השגות הרמב"ן לספר המצוות לרמב"ם שכחת העשין מצוות עשה ד. [↑](#footnote-ref-7)
8. ירמיהו פרק כז. [↑](#footnote-ref-8)
9. מגילת אסתר שכחת העשין. [↑](#footnote-ref-9)
10. רמב"ם הלכות אישות פרק יג הלכה יט. כתב הרב עובדיה יוסף על דברי המגילת אסתר: "דבריו תמוהים, כי באמת מבואר בדברי הרמב"ם ביד החזקה (בהלכות אישות סוף פרק י"ג, ובהלכות עבדים פרק ח' הלכה ט'), שמצוה זו נוהגת גם בזמן הזה. וכן פסק הרמב"ם למעשה בתשובותיו (סימן ק"פ). וכבר עמדו האחרונים על דברי המגלת אסתר הנ"ל, ודחו דבריו בשתי ידים" (שו"ת יחוה דעת חלק ג סימן סט). [↑](#footnote-ref-10)
11. עליו נאמר: "ר' יהודה, דחביבא ליה ארץ ישראל". (מסכת ברכות דף מג עמוד א). [↑](#footnote-ref-11)
12. כתב מהרש"א : "ודאי למאי דמוקי ליה בכלי שרת, ע"כ אינו לשון צווי. דלאו בידם הוו, אלא ירמיה מתנבא שכן יהיה. אבל השתא דמשמע ליה דקאי אבני הגלות- ליכא לפרושי שמתנבא שכן יהיה, דא"כ אין הנבואה אמת, דהא חזינן דכמה וכמה דסליקו מבבל לא"י. אלא שהוא לשון צווי- והנך דסליקו עוברים בעשה". חוששני שהדוחק מבואר. [↑](#footnote-ref-12)
13. תוספות דף קיא עמוד א ד"ה בבלה. [↑](#footnote-ref-13)
14. כתב מהרש"א כאן: "ר"ל ודאי דרשות לכל אחד מישראל לעלות לא"י אלא שלא יעלו ביחד **ביד חזקה** ולבנות להם חומות ירושלים ונחמיה שאמר ונבנה חומת העיר ולא נהיה וגו' **ברשות המלך היה** כמ"ש שם ואף דברי המלך אשר אמר לי וגו' וטוביה שאל לנחמיה על בנין החומה העל המלך אתם מורדים לא היו יודעים שברשות המלך היה אולם רבי זירא רצה לעלות כאדם פרטי, על כן המהרש"א נאלץ לסיים: :ומיהו בשמעתין צ"ל דאחת שלא ימרדו לאו היינו בנין החומה, אלא בדברים אחרים כשהם בגלות". ושוב, עפר אני תחת כפות רגלי המהרש"א, אבל קשה להבין. והרב ישראלי כתב: "מה שהותר לעלות בימי עזרא, היינו משום שהיה זה על פי נביא" (ארץ חמדה, ספר א, שער א, סימן ה, אות ד). [↑](#footnote-ref-14)
15. ד"ה כך אסור. [↑](#footnote-ref-15)
16. שער ציון אות ב. [↑](#footnote-ref-16)
17. בירור הלכה לדף קי עמוד ב, ציון פ. בזה תורצה השאלה השלישית. [↑](#footnote-ref-17)
18. בסיום הדברים מציע כן בעל פאת השולחן בדעת שמואל. [↑](#footnote-ref-18)
19. שו"ת ישועות מלכו חלק יורה דעה סימן סו. [↑](#footnote-ref-19)
20. ציונות הדתית והתפתחותה. [↑](#footnote-ref-20)
21. מסכת גיטין דף ו עמוד ב [↑](#footnote-ref-21)
22. עין איה, שבת חלק ב פרק 3 אות ב. [↑](#footnote-ref-22)
23. רמב"ם הלכות מלכים פרק ה הלכה יב. [↑](#footnote-ref-23)
24. הלכות ארץ ישראל סימן א. [↑](#footnote-ref-24)
25. סוף בירור הלכה. [↑](#footnote-ref-25)
26. אין ללמוד מכלי שרת לאסור עליה, כי ליהודים יש מצווה לעלות כדעת רבי זירא. אולם לשאר ארצות ניתן ללמוד מכלי המקדש.

    (ארץ חמדה, ספר א, שער א, סימן ה, אות ח). [↑](#footnote-ref-26)